Ekki strengja áramótaheit bara til þess að gera það og ekki ákveða þau korter í miðnætti , slík heit eru yfirleitt lítils virði . Gefðu þér tíma til að hugsa þig vel um og settu þér markmið sem skipta þig raunverulega máli . Reyndu jafnframt að láta ekki skoðanir og gildi annarra hafa áhrif á val þitt því til þess að ná árangri verður þú að vilja það . Hafðu markmiðin nákvæm því það gerir þér auðveldara að fylgja þeim eftir . Í stað þess að strengja loðið áramótaheit , eins og að hreyfa sig meira , á maður að vera ákveðinn og setja sér skýrar reglur , til dæmis að ganga í hálftíma á hverjum degi eða fara í ræktina kl. 17:00 á mánu - , miðviku - og föstudögum . Búðu þig undir það að þurfa að bregða út af vananum . Meginástæða þess að fólk nær ekki markmiðum sínum er sú að það er ekki tilbúið að breyta ýmsum venjum þrátt fyrir að þær spilli fyrir . Góð leið er að hugsa á hverjum degi um hvernig þú getir komist nær takmarkinu . Önnur leið er að helga alltaf einni klukkustund dagsins markmiðinu , flest okkar getum jú fórnað klukkutíma af sófahangsi . Góð skipulagning tryggir góðan árangur . Takmarkaðu þig við þann fjölda sem þú ræður við , heppilegast er að halda sig við tvö eða þrjú heit . Þannig einbeitirðu þér að þeim markmiðum sem þú vilt helst ná fram og ert ekki að sóa tíma þínum . Venjan er að halda áramótaheitum leyndum . Það getur samt reynst hvetjandi að segja nokkrum vel völdum einstaklingum frá áramótaheitunum því þá er einhver annar sem veit hvort þú ert að standa þig eða ekki . Vanda þarf valið og velja jákvæða einstaklinga sem eru góðar klappstýrur eða pepparar , sleppa neikvæðu eða letjandi einstaklingunum . Mikilvægasta reglan er að fyrirgefa þér þegar þér fer aftur .